CELEX: 32017R1536
Language: lt
Date: 2017-09-11 00:00:00
Title: 2017 m. rugsėjo 11 d. Komisijos įgyvendinimo reglamentas (ES) 2017/1536 dėl neatidėliotinos priemonės, kuri paramos forma taikoma ne daugiau kaip 50 kiaulių laikantiems tam tikrų Lenkijos sričių ūkiams, dėl naujų su afrikiniu kiaulių maru susijusių reikalavimų nutraukiantiems kiaulienos gamybą

12.9.2017   
            
            
               LT
            
            
               Europos Sąjungos oficialusis leidinys
            
            
               L 234/1
            
         KOMISIJOS ĮGYVENDINIMO REGLAMENTAS (ES) 2017/1536
   2017 m. rugsėjo 11 d.
   dėl neatidėliotinos priemonės, kuri paramos forma taikoma ne daugiau kaip 50 kiaulių laikantiems tam tikrų Lenkijos sričių ūkiams, dėl naujų su afrikiniu kiaulių maru susijusių reikalavimų nutraukiantiems kiaulienos gamybą
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), visų pirma į jo 221 straipsnį,
   kadangi:
   
               (1)
            
            
               afrikinis kiaulių maras – viena sunkiausių infekcinių kiaulių ligų. Nuo 2014 m. šios ligos, kuria serga tiek laukiniai gyvūnai, tiek ūkiuose laikomi gyvuliai, protrūkių buvo nustatyta ties rytine Sąjungos siena ir, siekiant kontroliuoti ligą, Sąjungos lygmeniu buvo priimti griežti sanitariniai apribojimai;
            
         
               (2)
            
            
               siekdama geografinėje srityje, kurioje kyla didelis afrikinio kiaulių maro pavojus, padidinti bendrą biologinio saugumo lygį ir išvengti naujų ligos protrūkių ūkiuose, Lenkija priėmė 2017 m. liepos 5 d. Žemės ūkio ir kaimo plėtros ministro įsakymą, kuriuo iš dalies keičiamas Įsakymas dėl priemonių, kurių imamasi dėl afrikinio kiaulių maro (2), ir kuriame ūkiams nustatomi nauji, už galiojančius Sąjungos reikalavimus griežtesni nacionaliniai reikalavimai. Nauji reikalavimai visų pirma susiję su gyvulių tvarkymu ir šėrimu, taip pat ūkių statiniais ir dezinfekcija ir patekimo į juos kontrole. Iki tam tikro Lenkijos valdžios institucijų nustatyto termino tam tikri ūkiai bus priversti nutraukti kiaulienos gamybą;
            
         
               (3)
            
            
               po afrikinio kiaulių maro protrūkių priimti sanitariniai apribojimai turėjo didelį poveikį nacionalinei ir Sąjungos kiaulienos rinkai, todėl, vadovaujantis Reglamento (ES) Nr. 1308/2013 220 straipsniu, neseniai buvo priimtos išskirtinės rinkos priemonės. Be to, Sąjungos kiaulienos sektorius labai priklauso nuo eksporto, todėl dėl naujų afrikinio kiaulių maro atvejų ūkiuose pritaikius prekybos apribojimus galėtų būti labai destabilizuota rinka;
            
         
               (4)
            
            
               šiomis aplinkybėmis Lenkijos savanoriškai priimtos priemonės yra būtinos kitų afrikinio kiaulių maro atvejų pavojui sumažinti, todėl jomis galiausiai prisidedama prie būsimo Sąjungos kiaulienos rinkos stabilumo;
            
         
               (5)
            
            
               Lenkijos teritorijoje daugiausia afrikinio kiaulių maro protrūkių nustatyta ūkiuose, esančiuose pavojaus zonose ir laikančiuose nedaug kiaulių – pusė ūkių laikė mažiau kaip dešimt kiaulių, o 90 proc. – mažiau kaip 50 kiaulių, todėl labai pageidautina, kad Lenkija tokiems ūkiams taikytų minėtas priemones, ir tai atitinka Sąjungos interesus. Tačiau tie ūkiai negali prisiimti naštos ir patirti išlaidų, reikalingų naujiems reikalavimams patenkinti, todėl taikant tuos reikalavimus daugelis jų bus priversti nutraukti kiaulienos gamybą, o tai reiškia, kad susiję gamintojai ateityje neteks didelės dalies savo pajamų;
            
         
               (6)
            
            
               žvelgiant iš Sąjungos rinkos stabilumo perspektyvos, naujų Lenkijos priemonių taikymas būtent tiems ūkiams, kurie dėl atitinkamų reikalavimų praras pajamas, atitinka Sąjungos interesus ir yra konkreti problema, nurodyta Reglamento (ES) Nr. 1308/2013 221 straipsnyje. Ši konkreti problema negali būti sprendžiama taikant priemones pagal to reglamento 219 arba 220 straipsnį. Kita vertus, ji nėra konkrečiai susijusi su esamu rinkos sutrikimu arba šiuo metu kylančiu konkrečiu tokio sutrikimo pavojumi. Be to, Lenkijos priemonėmis nenustatomi Reglamento (ES) Nr. 1308/2013 220 straipsnyje nurodyti prekybos apribojimai ir nesiekiama tiesiogiai kovoti su šiuo metu plintančiu afrikiniu kiaulių maru;
            
         
               (7)
            
            
               atsižvelgiant į ūkio dydžio ir jo gebėjimo prisitaikyti prie naujų reikalavimų santykį ir ankstesnių protrūkių duomenis, ši neatidėliotina priemonė turėtų būti taikoma remiantis didžiausiu bandos dydžiu. Kad būtų išvengta sukčiavimo pavojaus, didžiausias atitinkamas ūkių bandų dydis turėtų neviršyti pastaruoju metu turėtų bandų dydžio vidurkio. Kad atitinkamose srityse staiga nepadidėtų kiaulienos tiekimas ir būtų išvengta bet kokio neigiamo poveikio rinkai, turėtų būti nustatytas įprastu gamybos ciklu grindžiamas laikotarpis, per kurį, paskelbus nurodymą nutraukti kiaulienos gamybą, gyvuliai turi būti išvežti iš ūkių. Administraciniais tikslais turėtų būti nustatytas ilgiausias laikotarpis, per kurį kiaulienos gamybą nutraukęs gyvulių laikytojas galėtų pateikti paramos paraišką;
            
         
               (8)
            
            
               siekiant išvengti dvigubo finansavimo, prarastos atitinkamos pajamos neturėtų būti kompensuojamos valstybės pagalbos arba draudimo lėšomis, o parama turėtų būti skiriama tik už reikalavimus atitinkančius gyvulius, už kuriuos nebuvo gauta jokia kita Sąjungos finansinė parama;
            
         
               (9)
            
            
               siekiant išvengti bet kokio kompensacijos permokos pavojaus, paramos gavėjams, pateikusiems įrodymų, kad jie tenkina naujus reikalavimus, taip pat turėtų būti leidžiama po tam tikro laiko iš naujo pradėti gamybą;
            
         
               (10)
            
            
               parama turėtų būti skiriama tik tiems gavėjams, kuriems ekstremaliosios situacijos atveju jos būtinai reikia, o jos bendra suma neturėtų viršyti to, kas tikrai būtina. Gavėjui skiriamą paramą turėtų sudaryti už gyvulį skiriama fiksuota suma, kuria būtų kompensuotas trumpalaikis gamybos pajamų praradimas. Bendra paramos suma ir bendra iš biudžeto skiriama suma turėtų būti grindžiamos Lenkijos pateikta informacija ir atitikti kiaulienos gamybos iš atitinkamos ūkio vidutinio dydžio bandos pajamas. Skiriant paramą bus kompensuota tik nedidelė gamybą nutraukiančių gyvulių laikytojų prarasimų pajamų dalis, todėl Lenkijai turėtų būti leista tiems gyvulių laikytojams tomis pačiomis sąlygomis teikti papildomą paramą;
            
         
               (11)
            
            
               reikėtų numatyti, kad kompetentingos Lenkijos valdžios institucijos imtųsi visų reikalingų priemonių bei atliktų visas reikalaujamas patikras ir atitinkamai informuotų Komisiją. Visų pirma turėtų būti patikrinta atitiktis reikalavimams ir paramos paraiškos teisingumas. Nustatydamos reikalavimus atitinkančių gyvulių skaičių, kompetentingos valdžios institucijos turėtų pasinaudoti visomis turimomis tinkamomis priemonėmis, įskaitant visų pirma patikras ūkiuose, ankstesnius duomenis ir Tarybos direktyvoje 2008/71/EB (3) nustatytą privalomą ūkyje tvarkomą registravimo žurnalą;
            
         
               (12)
            
            
               vadovaujantis Reglamento (ES) Nr. 1308/2013 221 straipsniu, priemonė turėtų būti taikoma ne ilgiau kaip 12 mėnesių nuo šio reglamento įsigaliojimo dienos. Pasibaigus šiam laikotarpiui Lenkijos paramos gavėjams išmokamos sumos neturėtų būti tinkamos finansuoti iš Sąjungos lėšų.
            
         
               (13)
            
            
               kad būtų užtikrintas patikimas priemonės biudžeto valdymas ir išmokos gamintojams būtų išmokėtos laiku, Komisijos deleguotojo reglamento (ES) Nr. 907/2014 (4) 5 straipsnio 2 dalis turėtų būti netaikoma;
            
         
               (14)
            
            
               siekiant sudaryti sąlygas Sąjungai stebėti šios neatidėliotinos priemonės veiksmingumą, Lenkija turėtų teikti Komisijai išsamią informaciją apie jos įgyvendinimą. Kad Sąjunga galėtų atlikti finansų kontrolę, Lenkija turėtų pateikti Komisijai mokėjimų patvirtinimą;
            
         
               (15)
            
            
               paramos paraiškos gali būti teikiamos skirtingomis datomis (priklausomai nuo kiekvieno pareiškėjo gamybos sustabdymo datos) laikotarpiu, kuris gali tęstis ne ilgiau kaip dvylika mėnesių nuo šio reglamento įsigaliojimo dienos, todėl siekiant aiškumo ir teisinio tikrumo tikslinga šio reglamento įsigaliojimo datą laikyti operaciniu įvykiu, lemiančiu paramos sumoms taikomą valiutos kursą;
            
         
               (16)
            
            
               šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Parama teikiama kiaulių laikytojams, kuriems kompetentingos valdžios institucijos pagal 2015 m. gegužės 6 d. Lenkijos žemės ūkio ir kaimo plėtros ministro įsakymą dėl priemonių, kurių imamasi dėl afrikinio kiaulių maro (5), su pakeitimais, padarytais 2017 m. liepos 5 d. įsakymu (toliau – Lenkijos ministro įsakymas), nurodė nutraukti kiaulienos gamybą ir kurie atitinka šias sąlygas:
   
               (a)
            
            
               nurodymo paskelbimo metu jų ūkis yra vienoje iš Komisijos įgyvendinimo sprendimo 2014/709/ES (6) su pakeitimais, padarytais Įgyvendinimo sprendimu 2017/1481/ES (7), priede išvardytų Lenkijos sričių, kuriose vykdant afrikinio kiaulių maro kontrolę taikytos gyvūnų sveikatos apsaugos priemonės;
            
         
               (b)
            
            
               2016 m. liepos 1 d.–2017 m. birželio 30 d. jie laikė vidutiniškai ne daugiau kaip 50 kiaulių, o per patikrinimą, po kurio buvo paskelbtas nurodymas nutraukti kiaulienos gamybą – bent vieną tokį gyvulį;
            
         
               (c)
            
            
               jų gyvuliai buvo išvežti iš ūkio per kompetentingų valdžios institucijų nustatytą terminą, bet ne vėliau kaip per 120 dienų nuo tų institucijų nurodymo nutraukti kiaulienos gamybą paskelbimo dienos;
            
         
               (d)
            
            
               jie pateikė paramos paraišką per Lenkijos nustatytą terminą;
            
         
               (e)
            
            
               už tas pačias prarastas pajamas arba tuos pačius gyvulius jiems neskirta valstybės pagalba, draudimo išmokos ar Sąjungos finansinė parama pagal Europos Parlamento ir Tarybos reglamentą (ES) Nr. 652/2014 (8).
            
         2.   Parama teikiama nedarant poveikio 1 dalyje nurodytų gyvulių laikytojų galimybei po dvejų metų, pateikus įrodymus, kad jie tenkina Lenkijos ministro įsakyme nustatytus reikalavimus, iš naujo pradėti kiaulienos gamybą.
   2 straipsnis
   1.   Už kiekvieną paršelį, sveriantį ne daugiau kaip 20 kg, skiriama 33 EUR, o už kiekvieną kitą kiaulę – 52 EUR parama; ji neviršija didžiausios 9 300 000 EUR sumos, kuri gali būti skiriama už iš viso ne daugiau kaip 10 000 paršelių, sveriančių iki 20 kg, ir 171 654 kitų kiaulių.
   2.   Kiekvienam ūkiui priklausančių reikalavimus atitinkančių gyvulių skaičius nustatomas pagal 2016 m. liepos 1 d.–2017 m. birželio 30 d. ūkyje laikytų gyvulių skaičiaus vidurkį, remiantis Lenkijos gyvulių identifikavimo ir registravimo sistema.
   3.   Siekdama įgyvendinti Lenkijos ministro įsakyme nustatytus tikslus, Lenkija gali skirti papildomą paramą, neviršijančią 100 proc. Sąjungos paramos, su sąlyga, kad ji skiriama tomis pačiomis sąlygomis ir išmokama ne vėliau kaip per 12 mėnesių nuo šio reglamento įsigaliojimo datos.
   3 straipsnis
   Kad užtikrintų šiame reglamente nustatytų sąlygų laikymąsi, Lenkija imasi visų būtinų priemonių, įskaitant išsamias administracines patikras ir patikras vietoje pagal Europos Parlamento ir Tarybos reglamento (ES) Nr. 1306/2013 (9) 58 ir 59 straipsnius. Lenkija visų pirma tikrina:
   
               (a)
            
            
               ar pareiškėjas atitinka reikalavimus;
            
         
               (b)
            
            
               2 straipsnio 2 dalyje nurodytą reikalavimus atitinkančių paršelių, sveriančių ne daugiau kaip 20 kg, ir kitų kiaulių skaičių, remdamasi patikrų ūkiuose rezultatais, ankstesniais duomenimis ir pagal Direktyvos 2008/71/EB 4 straipsnio 1 dalį ūkiuose tvarkomais registravimo žurnalais;
            
         
               (c)
            
            
               ar visos kiekvieno reikalavimus atitinkančio pareiškėjo kiaulės buvo išvežtos iš ūkio per kompetentingų valdžios institucijų nustatytą terminą ir ne vėliau kaip per 120 dienų nuo nurodymo nutraukti kiaulienos gamybą paskelbimo dienos;
            
         
               (d)
            
            
               ar visą laikotarpį, kurį atitinkamoje srityje, nurodytoje 1 straipsnio 1 dalies a punkte, vykdant afrikinio kiaulių maro kontrolę taikomos gyvūnų sveikatos apsaugos priemonės, kiekvieno reikalavimus atitinkančio pareiškėjo ūkyje nėra kiaulių;
            
         
               (e)
            
            
               ar nė vienas reikalavimus atitinkantis pareiškėjas už tas pačias prarastas pajamas ar tuos pačius gyvulius negavo finansavimo iš kitų šaltinių, nurodytų 1 straipsnio 1 dalies e punkte.
            
         4 straipsnis
   1.   Parama išmokama reikalavimus atitinkantiems pareiškėjams, pateikusiems rašytinį įrodymą, kad visi gyvuliai buvo išvežti iš ūkio per kompetentingų valdžios institucijų nustatytą terminą ir ne vėliau kaip per 120 dienų nuo tų institucijų nurodymo nutraukti kiaulienos gamybą paskelbimo dienos.
   2.   Nepažeidžiant 1 straipsnio 2 dalies, jei po 1 dalyje nurodytos dienos ir laikotarpiu, kurį atitinkamoje srityje, nurodytoje 1 straipsnio 1 dalies a punkte, vykdant afrikinio kiaulių maro kontrolę taikomos gyvūnų sveikatos apsaugos priemonės, nustatoma, kad ūkyje yra kiaulių, parama susigrąžinama ir taikomos nuobaudos.
   5 straipsnis
   1.   Išlaidos yra tinkamos finansuoti Sąjungos lėšomis tik jei Lenkija paramą gavėjams išmoka ne vėliau kaip per 12 mėnesių nuo šio reglamento įsigaliojimo datos.
   2.   Deleguotojo reglamento (ES) Nr. 907/2014 5 straipsnio 2 dalis netaikoma.
   6 straipsnis
   1.   Ne vėliau kaip per 21 dieną nuo šio reglamento įsigaliojimo datos Lenkija praneša Komisijai apie priemones, kurių imtasi pagal 3 straipsnį.
   2.   Ne vėliau kaip per 15 mėnesių nuo šio reglamento įsigaliojimo datos Lenkija pateikia Komisijai išsamią šio reglamento įgyvendinimo ataskaitą, įskaitant informaciją apie priemonių, kurių buvo imtasi, įgyvendinimą ir informaciją apie patikras, atliktas pagal 3 straipsnį.
   3.   Lenkija pateikia Komisijai mokėjimų patvirtinimą.
   7 straipsnis
   2 straipsnyje nurodytoms sumoms taikomą valiutos kursą lemiantis operacinis įvykis yra šio reglamento įsigaliojimo data.
   8 straipsnis
   1 straipsnyje nurodyta parama laikoma priemone, kuria remiamos žemės ūkio rinkos, numatyta Reglamento (ES) Nr. 1306/2013 4 straipsnio 1 dalies a punkte.
   9 straipsnis
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. rugsėjo 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2017 m. Lenkijos įstatymų leidinio (Dziennik Ustaw) 1333 punktas.
   
      (3)  2008 m. liepos 15 d. Tarybos direktyva 2008/71/EB dėl kiaulių identifikavimo ir registravimo (OL L 213, 2008 8 8, p. 31).
   
      (4)  2014 m. kovo 11 d. Komisijos deleguotasis reglamentas (ES) Nr. 907/2014, kuriuo papildomos Europos Parlamento ir Tarybos reglamento (ES) Nr. 1306/2013 nuostatos dėl mokėjimo agentūrų ir kitų įstaigų, finansų valdymo, sąskaitų patvirtinimo, užstatų ir dėl euro naudojimo (OL L 255, 2014 8 28, p. 18).
   
      (5)  2015 m. Lenkijos įstatymų leidinio (Dziennik Ustaw) 711 punktas.
   
      (6)  2014 m. spalio 9 d. Komisijos įgyvendinimo sprendimas 2014/709/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse, ir kuriuo panaikinamas Įgyvendinimo sprendimas 2014/178/ES (OL L 295, 2014 10 11, p. 63).
   
      (7)  2017 m. rugpjūčio 14 d. Komisijos įgyvendinimo sprendimas (ES) 2017/1481, kuriuo iš dalies keičiamas Įgyvendinimo sprendimo 2014/709/ES dėl gyvūnų sveikatos kontrolės priemonių, susijusių su afrikiniu kiaulių maru tam tikrose valstybėse narėse, priedas (OL L 211, 2017 8 17, p. 46).
   
      (8)  2014 m. gegužės 15 d. Europos Parlamento ir Tarybos reglamentas (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos ir iš dalies keičiamos Tarybos direktyvos 98/56/EB, 2000/29/EB ir 2008/90/EB, Europos Parlamento ir Tarybos reglamentai (EB) Nr. 178/2002, (EB) Nr. 882/2004 ir (EB) Nr. 396/2005, Europos Parlamento ir Tarybos direktyva 2009/128/EB ir Europos Parlamento ir Tarybos reglamentas (EB) Nr. 1107/2009 ir panaikinami Tarybos sprendimai 66/399/EEB, 76/894/EEB ir 2009/470/EB (OL L 189, 2014 6 27, p. 1).
   
      (9)  2013 m. gruodžio 17 d. Europos Parlamento ir Tarybos reglamentas (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL L 347, 2013 12 20, p. 549).